text: Betjente måtte befri søvnig ung mand fra bus
  08 oktober 2017 kl. 04.19
  En 27-årig mand faldt lørdag aften i søvn i en bus og vågnede op i bussen på Vejen Station, efter at chaufføren var gået hjem og efterladt bussen låst.
  En patrulje fra Syd- og Sønderjyllands Politi blev lørdag aften kaldt ud til Vejen Station af en lettere fortumlet 27-årig mand fra Vejle.
  Han var faldet i søvn i en bus og vågnede i bussen, efter at chaufføren var gået hjem og havde aflåst bussen.
  -  Vi fik klokken 23.20 den 27-årige i røret. Han var faldet i søvn i en bus og vågnede efter en solid skraber på en mørklagt banegård i Vejen. Vores patrulje fandt en rude ved førersædet, som kan skydes til siden, og så fik de lirket manden ud gennem vinduet, oplyser vagtchef Henrik Sønderskov, Syd- og Sønderjyllands Politi, søndag morgen til TV SYD.
  Politiet har kun ros til den 27-årige, der ikke mistede fatningen og selv begyndte at smadre en rude for at komme ud.
  - Vi opfordrer jo altid folk til at tage bussen hjem efter en festlig aften i byen i stedet for at køre spritkørsel. De skal bare vågne i tide - men den 27-årige fik da fuld valuta for billetten, siger vagtchef Henrik Sønderskov.
  